b'\n_START_ARTICLE_\nMariinski Posadin piiri\n_START_PARAGRAPH_\nMariinski Posadin piiri (ven. \xd0\x9c\xd0\xb0\xd1\x80\xd0\xb8\xd0\xb8\xcc\x81\xd0\xbd\xd1\x81\xd0\xba\xd0\xbe-\xd0\x9f\xd0\xbe\xd1\x81\xd0\xb0\xcc\x81\xd0\xb4\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Mariinsko-Posadski raion, t\xc5\xa1uvassiksi \xd0\xa1\xc4\x95\xd0\xbd\xd1\x82\xc4\x95\xd1\x80\xd0\xb2\xc4\x83\xd1\x80\xd1\x80\xd0\xb8 \xd1\x80\xd0\xb0\xd0\xb9\xd0\xbe\xd0\xbd\xd3\x97, S\xc4\x95nt\xc4\x95rv\xc4\x83rri raion\xc4\x95) on paikallinen itsehallintoalue T\xc5\xa1uvassian tasavallassa Ven\xc3\xa4j\xc3\xa4ll\xc3\xa4. Vuonna 1927 perustetun piirin pinta-ala on 686 neli\xc3\xb6kilometri\xc3\xa4 ja asukkaita on 26\xc2\xa0300 henke\xc3\xa4 (vuonna 2007)._NEWLINE_Piiri sijaitsee T\xc5\xa1uvassian koillisosassa. Pohjoisessa ja id\xc3\xa4ss\xc3\xa4 se rajoittuu Mari Elin tasavaltaan, etel\xc3\xa4ss\xc3\xa4 Kozlovkan piirin ja l\xc3\xa4nness\xc3\xa4 Tsivilskin sek\xc3\xa4 T\xc5\xa1eboksaryn piireihin. Hallinnollinen keskus on Mariinski Posadin kaupunki. Sen lis\xc3\xa4ksi piiriin kuuluu 11 maalaiskuntaa._NEWLINE_Seutu kuuluu T\xc5\xa1uvassian tasankoon. Lounaispuolitse virtaa Volga, johon laskee sen sivujoki Tsivil. Pinta-alasta yli puolet on maatalousmaata ja 28\xc2\xa0% mets\xc3\xa4\xc3\xa4. P\xc3\xa4\xc3\xa4asiallinen puulaji on tammi._NEWLINE_Mariinski Posadista on maantieyhteys T\xc5\xa1eboksaryyn, Tsivilskiin ja Volgan yli Marin p\xc3\xa4\xc3\xa4kaupunkiin Jo\xc5\xa1kar-Olaan. T\xc5\xa1eboksaryyn on matkaa 55 kilometri\xc3\xa4. Piirikeskuksessa on henkil\xc3\xb6- ja tavaraliikennett\xc3\xa4 hoitava laivalaituri._NEWLINE_V\xc3\xa4est\xc3\xb6st\xc3\xa4 79\xc2\xa0% on t\xc5\xa1uvasseja ja 19\xc2\xa0% ven\xc3\xa4l\xc3\xa4isi\xc3\xa4._NEWLINE_Valtaosa teollisuuslaitoksista sijaitsee piirikeskuksessa. Kaupungissa valmistetaan alkoholijuomia, metallituotteita ja elintarvikkeita. Maatalous on keskittynyt maidon ja lihan tuotantoon sek\xc3\xa4 viljan, perunan, rehukasvien ja humalan viljelyyn. Seutu on T\xc5\xa1uvassian suosituimpia matkailukohteita._NEWLINE_Mariinski Posadissa toimii mets\xc3\xa4nhoito-oppilaitos. Piirilehten\xc3\xa4 ilmestyy t\xc5\xa1uvassin- ja ven\xc3\xa4j\xc3\xa4nkielinen Pir\xc4\x95n s\xc4\x83mah \xe2\x80\x93 Na\xc5\xa1e slovo.'